Dr. Kozma Ákos

Alapvető Jogok Biztosa

panasz@ajbh.hu

**Tisztelt Alapvető Jogok Biztosa!**

2022 márciusában közzétette a honlapján [felhívását](https://www.ajbh.hu/-/2670755-47) a gyermekek oktatáshoz való jogának a pedagógus sztrájk alatti érvényesülése érdekében. A felhívásában írja, hogy az alapvető jogok biztosáról szóló 2011. évi CXI. törvény 1. § (2) bekezdés a) pontja alapján a sztrájk-helyzet aktuális fejleményeit a gyermeki jogok érvényesüléséért kiemelten felelős alapjogvédő szervként folyamatosan figyelemmel kíséri. Egyúttal tájékoztatja az érintett szülőket, gyermekeket és pedagógusokat, hogy „ha a tervezett jövőbeni sztrájkkal kapcsolatban felmerül alkotmányos jogaik sérelme, lehetőségük nyílik akár elektronikus formában” az eljárását kérni.

Tisztelt Alapvető Jogok Biztosa!

Azért fordulok Önhöz, mert a közoktatási rendszer jelenlegi teljesítményével kapcsolatban felmerül a gyermekem Alaptörvényben biztosított, a XI. cikk (2) bekezdésében biztosított és XVI. cikk bekezdésében védett  jogainak sérelme a következők szerint, tekintettel a XV. cikk (2) bekezdésében előírt hátrányos megkülönböztetés tilalmára és a felsorolt jogokból fakadó objektív intézményvédelmi kötelezettségre is.

Magyarországon minden magyar állampolgárnak joga van ahhoz, hogy ingyenes és kötelező alapfokú, valamint ingyenes és mindenki számára hozzáférhető középfokú oktatásban részesüljön. A tanuláshoz való jog magában foglalja a minőségi oktatáshoz való hozzáférést is, a korszerű és magas szintű oktatást.

A pedagógushiány, a tanárok szakmai és anyagi megbecsültségének hiánya, az elavult oktatási módszerek veszélybe sodorták a minőségi oktatást. A tanulói teljesítményeket nemzetközileg mérő PISA-teszten például [jelentősen romlott a magyar tanulók eredménye az elmúlt időszakban](https://qubit.hu/2019/12/03/friss-pisa-eredmenyek-a-magyar-iskolarendszer-teljesitmenye-stagnal-a-diakok-szegregacioja-viszont-egyre-no). Magyarország az összesített rangsorban matematikából a 2003-as 25.-ről 2019-re a 36. helyre esett vissza. Olvasási készségek terén 2003-ban még a 23., 2019-ben már csak a 33. helyre volt elég a magyar diákok teljesítménye. A természettudományos műveltség területén a 20. helyről a 32-re esett vissza Magyarország 2019-re.

A pedagógus szakszervezetek sztrájkot hirdettek. Követelik, hogy a jelenlegi megalázóan alacsony bérüket, amely az alapvető megélhetési költségeket sem fedezi, emeljék fel 45%-kal, a pedagógusokat segítő munkakörökben is arányosan nőjön a fizetés illetve, hogy a pedagógusok munkaterhelése csökkenjen úgy, hogy ne kelljen heti 40 óránál jelentősen többet dolgozniuk. A változás nélkül az oktatás színvonala tovább romlik, esély sem lesz arra, hogy a gyermekek minőségi oktatáshoz fűződő joga érvényesüljön.

A kötelező óraszám növekedése, a merev tartalmi előírások, az önálló kezdeményezések korlátozása, a túlmunka ellentételezésének megszűnése és a centralizációból következő függőségek nemcsak nehezebbé teszik a minőségi pedagógiai munkát, hanem erősítik az ún. szeparációs nyomást is. A társadalmi egyenlőtlenségeket a közoktatás rendszer nem ellensúlyozza. A közoktatás jelenlegi formája az államon túli, piaci megoldások irányába löki a tudás és tanulás iránt érzékeny, jó jövedelmi helyzetű családokat, illetve a továbblépés esélyétől is megfosztja a hátrányos helyzetű térségekben élő alacsony státuszú családok gyermekeit. (<http://real.mtak.hu/107632/1/velkey-terbeli-2019.pdf>)

Az ombudsman elsődleges feladata a polgárok védelme a hatalmi önkénnyel szemben, így az ombudsman állami és önkormányzati szervek, valamint közszolgáltatást végző szervek tevékenységét vizsgálhatja. Kérem, szíveskedjék megvizsgálni, hogy sérül-e a fentiekre tekintettel a gyermekeknek a jelen kérelemben megjelölt joga, és ha igen, akkor mi vezetett a közoktatás színvonalának oly mértékű romlásához, amely már az oktatáshoz, a gyermek megfelelő fejlődéséhez való jogot veszélyeztet, és a társadalmi különbségek újratermelésével és felerősítésével sérti a hátrányos megkülönböztetés tilalmát is.

Keltezés, aláírás

\*\*

**A panasz benyújtásának módja (az Alapvető Jogok Biztosának Hivatal oldaláról):**

A beadvány és a biztos eljárása illetékmentes. Az állampolgárok panaszaikat írásban és szóban személyesen nyújthatják be. A kérelemhez célszerű csatolni az ügyben eddig keletkezett és az elbíráláshoz szükséges iratok másolatát.

* Amennyiben az alapvető jogok biztosának, szakmai helyetteseinek, illetőleg a hivatalnak kifejezetten panaszt kíván küldeni, kérjük, használják az **Ügyintézés** menüpontot vagy a kezdőoldali
 [**Ügyet szeretnék indítani**](https://www.ajbh.hu/en/forduljon-a-biztoshoz) és [**Intelligens űrlap**](https://www.ajbh.hu/en/intelligens-form-bevezeto)hivatkozások segítségével elektronikus úton teheti meg.
* Amennyiben e-mailben kíván panaszt tenni, szíveskedjék a
 **panasz@ajbh.hu** címet használni, amelyet kizárólag erre a célra tartunk fenn.

Felhívjuk a figyelmét, hogy az e-mailben benyújtott panaszok intézése is az ügykezelés általános szabályai szerint zajlik, és a válaszadás alapvetően hagyományos módon, postai úton történik. Az érdemi intézkedés érdekében szíveskedjék állandó lakcímét, illetve postai levelezési címét a beadványban megadni. Ennek hiányában az e-mailben érkezett panaszával érdemben nem foglalkozunk. Ha a beadványt benyújtó személy kéri, kilétét a biztos nem fedheti fel.

**levélcím:** Alapvető Jogok Biztosának Hivatala

1387 Budapest Pf. 40.

Amennyiben személyesen szeretne panaszt tenni, ezt előzetes bejelentkezés alapján teheti meg.

Bejelentkezésre a  (06-1-) 475-7129; (06-1-) 475-7100 telefonszámokon, vagy honlapunkon elektronikus időpontfoglalás útján van lehetőség.

**A Panasziroda nyitvatartási rendje:**

|  |  |
| --- | --- |
| hétfő:   | 08-16 óra között, előzetes egyeztetés esetén: |
|   | 16-18 óra között  |
| kedd-csütörtök:   | 08-16 óra között |
| péntek:   | 08-12 óra között |

**címe:**  1055 Budapest, Falk Miksa utca 9-11. [**>> térkép<<**](http://www.ajbh.hu/elerhetosegeink)